राहुल गांधी ने भी आरटीआई को बनाया हथियार  
राहुल ने कहा एनआरएचएम के तहत धन का इस्तेमाल ठीक ढंग से नहीं हो रहा है। इसी सिलसिले में हम आज यहां आए थे। हमने इस मामले में एक आरटीआई दाखिल की है।
कांग्रेस महासचिव राहुल गांधी ने बुधवार को उत्तर प्रदेश सरकार पर निशाना साधते हुए कहा कि राष्ट्रीय ग्रामीण स्वास्थ्य मिशन (एनआरएचएम) में वित्तीय गड़बड़ियां होने का आरोप लगाया और कहा कि एनआरएचएम में धन के इस्तेमाल तथा जननी सुरक्षा योजना को लेकर सूचना का अधिकार (आरटीआई) कानून के तहत जानकारी के लिए अर्जियां दाखिल की गई है।  रायबरेली से अचानक लखनऊ स्थित एनआरएचएम के दफ्तर पहुंचे राहुल वहां करीब आधा घंटा रुके।  बाद में, राहुल ने कहा एनआरएचएम के तहत धन का इस्तेमाल ठीक ढंग से नहीं हो रहा है। इसी सिलसिले में हम आज यहां आए थे। हमने इस मामले में एक आरटीआई दाखिल की है। लखनऊ में छह महीने के अंदर परिवार कल्याण विभाग के दो मुख्य चिकित्सा अधिकारियों की हत्या के बारे में पूछे जाने पर उन्होंने कहा, यह चिंता का कारण है। एनआरएचएम में वित्तीय अनियमितताएं हो रही हैं और हम यह समझना चाहते हैं कि आखिर वह धन जा कहां रहा है और दरअसल पूरा मामला क्या है। राहुल के साथ एनआरएचएम दफ्तर पहुंचीं उत्तर प्रदेश कांग्रेस की अध्यक्ष रीता बहुगुणा जोशी द्वारा दाखिल की गई आरटीआई अर्जियों में मुख्य रूप से राज्य सरकार से जननी सुरक्षा योजना और एनआरएचएम के तहत वित्तीय लेन-देन की जानकारी मांगी गई है।